Nos frater Guillermus, humilis abbas Sancti Martini, et frater Guillermus, humilis prior Sancti Symphoriani Eduensis, notum facimus quod in nostra presentia propter hoc presentialiter constituti Johannes quondam filius domini Girardi de Ormanceyo, militis, defuncti, Guillermus de Aceyo, domicellus, et Duceronna, uxor dicti Guillermi, soror predicti Johannis, non coacti, non circumventi, ymo providi ac spontanei et pro urgenti necessitate eorumdem, ut asseruerunt coram nobis, vendunt, concedunt et quittant reverendo patri Girardo, Dei gratia episcopo Eduensi et suis successoribus episcopis Eduensibus, quoddam pratum suum, situm supra stagnum de Varennes, juxta pratum Renaudi, dicti Bouchenoire, et juxta pratum Johannis, filii Pelliparii, pro XXX libris parvorum Dyvionensium, eisdem venditoribus jam solutis ab eodem episcopo in pecunia numerata, prout dicti venditores coram nobis confitentur, quod pratum venditum dicti venditores asseruerunt coram nobis esse et movere de feodo dicti episcopi. Quam venditionem promittunt coram nobis et tenentur per juramenta sua, etc. In cujus rei testimonium, robur et fidem, ad preces et instantiam dictorum venditorum, nos predictus abbas sigillum nostrum, et nos predictus prior sigillum Sancti Symphoriani litteris presentibus duximus apponenda. Datum Edue et actum anno Domini Mº CCº LXº quarto, mense januario.